שר החוץ האמריקאי ג'ון קרי, שעזב היום (ראשון) את ישראל לאחר ארבעה ימי שיחות, צפוי לשוב לאזור בקרוב, ייתכן אפילו בשבוע הבא, כדי להמשיך במאמציו לחדש את תהליך השלום. קרי אמנם לא הצליח להביא בביקורו הנוכחי לפריצת דרך, אולם הדגיש היום עם עזיבתו כי חידוש המשא ומתן הישיר בין הצדדים "נמצא בהישג יד".
במסיבת עיתונאים שכינס בצהריים בנמל התעופה בן-גוריון הוא ניסה בכל כוחו לשדר אופטימיות, והדגיש כי חלה "התקדמות אמיתית" וכי "הפערים בין הצדדים הצטמצמו בצורה משמעותית". שר החוץ האמריקאי ציין כי "יש כמה פרטים לסגור, אך אני בטוח שאנחנו על המסלול הנכון".
קרי, שטס מישראל לפסגת מדינות אסיה בסולטנות ברוניי, השאיר אחריו בישראל את יועצו לענייני המזרח התיכון, פרנק לוונשטיין, ואת היועץ המשפטי של משרד החוץ האמריקאי, ג'ונתן שוורץ. השניים נפגשו אמש עם ראש צוות המשא ומתן הפלסטיני, סאאב עריקאת, וייפגשו מחר עם שרת המשפטים, ציפי לבני, שאחראית מטעם הממשלה על המגעים עם הפלסטינים ועם שליחו המיוחד של ראש הממשלה, עו"ד יצחק מולכו.
עיקר השיחות מתבצעות עם הצד הישראלי בניסיון לגבש את תנאי הפתיחה של המשא ומתן ואת העקרונות לניהולו בצורה שתיתן מענה לדרישות ולחששות של הישראלים והפלסטינים. פקיד ישראלי בכיר ציין כי נוכחותו של שוורץ, שמלווה את תהליך השלום הישראלי-פלסטיני מתחילתו לפני 20 שנה, היא סימן חיובי. "זה מראה שהמגעים נמצאים בשלב מתקדם ביותר של גיבוש הבנות ועקרונות שיאפשרו את חידוש המשא ומתן", אמר הפקיד הבכיר.
יועציו של קרי צפויים להישאר בישראל כמה ימים כדי לנסות ולגבש הבנות שיאפשרו את חידוש השיחות. קרי עצמו עשוי לחזור בעצמו לסבב שיחות נוסף כבר בימים הקרובים, ייתכן בשבוע הבא או בשבוע שלאחריו. קרי עצמו ציין שגם נתניהו וגם עבאס ביקשו ממנו לשוב לאזור תוך זמן קצר.
"שני המנהיגים ביקשו ממני להמשיך במאמצי כדי לעזור להפגיש ביניהם", אמר קרי במסיבת העיתונאים. "אני משאיר כמה מאנשי הצוות שלי כדי לעבוד על הפרטים בשבוע הקרוב ... שני המנהיגים ביקשו ממני לשוב לכאן בקרוב כדי להשלים את העבודה על הפרטים וזה סימן שהם שותפים לאופטימיות הזהירה שלי... הפערים קטנים מאוד כעת... לא הייתי עושה זאת אם הייתי חושב שזה לא יעבוד... אם זה ייקח עוד שבוע או עוד שבועיים, זה כלום לעומת מה שאנחנו מנסים לעשות ולהשיג".
מיום חמישי בערב נפגש קרי עם נתניהו ועבאס שש פעמים. הוא בילה 13 שעות בסך הכל עם נתניהו ושבע שעות עם עבאס. במוצאי שבת נועד קרי עם נתניהו, לבני וכמה מיועציהם. הפגישה, שהיתה השלישית בתוך 48 שעות, נמשכה כשש שעות והסתיימה בשעה שלוש וחצי לפנות בוקר.
בסיום הפגישה עם נתניהו יצא קרי עם מאבטחיו לסיור בסמטאות העיר העתיקה בירושלים. הוא חזר למלון לכמה שעות של מנוחה ויצא לפגישה שלישית במספר עם עבאס בביתו ברמאללה. לאחר הפגישה, כאשר קרי עשה את דרכו לנתב"ג, אמר עריקאת כי "היתה התקדמות מועטה, אולם לא הושגה פריצת דרך שתאפשר לחדש את המו"מ הישיר בין הצדדים".
פקיד ישראלי בכיר ציין כי עדיין לא הושגה נוסחה שתאפשר לחדש את המשא ומתן. "קרי השאיר את הדלת פתוחה ולא הכריז על כישלון, אבל המגעים תקועים בגלל שהפלסטינים מסרבים להסיר את התנאים המוקדמים שלהם", אמר הפקיד הבכיר. "זו הוכחה שאבו-מאזן לא רוצה באמת משא ומתן. אם שיחות השלום יתחדשו נהיה מוכנים לבצע הרבה מחוות כלפי הפלסטינים, אבל אנחנו לא מוכנים לשלם רק כדי לשבת לשולחן המשא ומתן".
נתניהו עצמו אמר היום בפתח ישיבת הממשלה כי ישראל אינה זו שמונעת את חידוש תהליך השלום. "ישראל מוכנה להיכנס למשא ומתן ללא דיחוי וללא תנאים מוקדמים", אמר נתניהו. "אנחנו לא מערימים שום חסמים על חידוש שיחות הקבע בינינו לבין הפלסטינים". נתניהו הודיע בישיבה כי במידה והמו"מ יחודש ויושג הסכם שלום הוא יביא אותו למשאל עם.